Brevskole

Brevskole var en skole der lærer og elev drev fjernundervisning via brev. Dette var en utbredt undervisningsform for voksne og inngår i begrepet fjernundervisning. Et annet ord for det samme er Korrespondansekurs. 

Brevskole var en institusjon som ga opplæring via undervisningsbrev med oppgaver til innsending og retting. Brevskolene var rettet mot voksne og undervisningen ble gitt til enkeltelever, i brevringer (studiegrupper), lærerring og som kombinert undervisning. Slike kurs ble vanligvis gjennomført ved at man melder seg inn til en korrespondanseskole. Skolen var spesialisert på å utarbeide kursbrev som ble sendt ut når en hadde besvart oppgavene gitt i det foregående. Dette til forskjell fra brevkurs, der en bare fikk brever uten å skulle sende inn svar. I begge tilfeller var der øvelser eller andre fordypninger anbefalt. Til mange kurs ble elevprestasjonene vurdert og kommentert av navngitte eksperter innen fagområdet kurset dreide seg om.

 Historie 
Etter man fikk frimerkene og postverket ble effektivisert rundt 1850 ble det mulig å begynne med brevskoler. På sluttet av 1800-tallet viste brevundervisning seg å være levedyktig i England, Tyskland og USA. Isaac Pitman i England var en av pionerene, han spredte sitt stenografisystem via postkort. I 1856 startet Charles Toussant og Gustav Langenscheidt språkundervisning i Berlin gjennom selvinstruerende brev. I 1863 begynte håndverkeren Simon Müller, under pseudonymet Karnack, teknisk undervisning via brev. Redaktør Thomas J. Foster startet brevkurs om vernearbeid og effektivisering av kulldrift i USA i 1891, det dannet grunnlaget for en av verdens største brevskoler, International Correspondence Schools stiftet i 1891. Brevundervisning var vanlig helt opp på universitetsnivå og i 1919 tilbød 73 amerikanske universiteter og colleger brevkurs, og de var alle tilsluttet National University Extension Association i USA.

 I Norge 
På begynnelsen av 1900-tallet begynte postverket med brevkurs til sine funksjonærer. Hans Reusch, sjef for Norges geologiske undersøkelser, hadde besøkt en engelsk brevskole og skrev i rosende ordelag om dette i Teknisk Ukeblad i 1913. Den første norske brevskolen ble opprettet i 1914 av Ernst G. Mortensen, den ble hetende Norsk Korrespondanseskole. Mortensen fikk ideen fra sin bror bosatt i Mexico, som arbeidet som reiseinspektør for en filial av International Correspondence Schools. Mortensen reiste til USA i 1911 for å studere brevskolevirksomheten på nært hold og tok senere kontakt med Hermods Korrespondanseinstitutt i Malmö, Sveriges første brevskole etablert i 1898. 

I 1946 ble Folkets brevskole etablert, det var et andelslag eid av en rekke faglige- og sosiale organisasjoner. Det såkalte Brevskolerådet var aktivt fra 1948, de førte tilsyn med brevskolene etter reglene fastsatt i brevskoleloven av 1948 fram til denne loven ble avviklet i 1992.  I 1959 startet det som i dag heter NKI Nettstudier. Interesseorganisasjonen Norsk Brevskoleforbund ble stiftet i 1968, det fikk senere navnet Norsk forbund for fjernundervisning før det skiftet navn til Fleksibel utdanning Norge.

Virksomheten er nå nesten helt vridd over på fjernundervisning, der Internett sørger for korrespondansen.

 Referanser 

 Kilder 

 nb.no: Folkets brevskole: elevenes egen skole. Folkets brevskole, 1952.
 Boyesen, Einar: Norsk korrespondanseskole gjennom 50 år (1914 – 1964). NKS, 1964.
 nb.no: 25 år: Jubileumskonferanse. Folkets brevskole, 1972.
 Amdam, Rolv Petter: En bedrift i norsk skole – NKS og fjernundervisningen i Norge 1914–1989. NKS, 1989
 lovdata.no: LOV-1948-11-12 Lov om brevskular. Kulturdepartementet, 1993.

Kategori:Utdanning
Kategori:Skoler